Document ID: 32007R0508

ΚΑΝΟΝΙΣΜΌΣ (ΕΚ) αριθ. 508/2007 ΤΟΥ ΣΥΜΒΟΥΛΊΟΥ
της 7ης Μαΐου 2007
σχετικά με το άνοιγμα δασμολογικών ποσοστώσεων για τις εισαγωγές στη Βουλγαρία και τη Ρουμανία ακατέργαστης ζάχαρης από ζαχαροκάλαμο για τον εφοδιασμό των εργοστασίων ραφιναρίσματος στις περιόδους εμπορίας 2006/2007, 2007/2008 και 2008/2009
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37 παράγραφος 2,
την πρόταση της Επιτροπής,
τη γνώμη του Ευρωπαϊκού Κοινοβουλίου,
Εκτιμώντας τα ακόλουθα:
(1)
Το άρθρο 29 παράγραφος 1 του κανονισμού (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1) καθορίζει τις παραδοσιακές ανάγκες ανεφοδιασμού της Κοινότητας σε ζάχαρη για ραφινάρισμα. Η διάταξη αυτή τροποποιήθηκε με τον κανονισμό (ΕΚ) αριθ. 2011/2006 του Συμβουλίου, της 19ης Δεκεμβρίου 2006, περί προσαρμογής του κανονισμού (ΕΚ) αριθ. 1782/2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς, του κανονισμού (ΕΚ) αριθ. 1782/2006 για την κοινή οργάνωση των αγορών στον τομέα της ζάχαρης και του κανονισμού (ΕΚ) αριθ. 320/2006 για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα, λόγω της προσχώρησης της Βουλγαρίας και της Ρουμανίας στην Ευρωπαϊκή Ένωση (2), με σκοπό να προβλεφθεί η κατανομή, για τις περιόδους εμπορίας 2006/2007, 2007/2008 και 2008/2009, των παραδοσιακών αναγκών εφοδιασμού ύψους 198 748 τόνων για τη Βουλγαρία και 329 636 τόνων για τη Ρουμανία.
(2)
Τα εργοστάσια ραφιναρίσματος αποκλειστικής παραγωγής στη Βουλγαρία και τη Ρουμανία εξαρτώνται σε μεγάλο βαθμό από τις εισαγωγές ακατέργαστης ζάχαρης ζαχαροκάλαμου από τους παραδοσιακούς προμηθευτές τους σε ορισμένες τρίτες χώρες.
(3)
Για να αποφευχθεί η διακοπή του εφοδιασμού των εργοστασίων ραφιναρίσματος αποκλειστικής παραγωγής σε ακατέργαστη ζάχαρη από ζαχαροκάλαμο στη Βουλγαρία και τη Ρουμανία, κρίνεται αναγκαίο να ανοιχθούν δασμολογικές ποσοστώσεις για τις εισαγωγές ζάχαρης του είδους αυτού στα εν λόγω κράτη μέλη από τρίτες χώρες, για διάστημα που καλύπτει τις περιόδους εμπορίας για τις οποίες οι παραδοσιακές ανάγκες εφοδιασμού έχουν κατανεμηθεί μεταξύ των κρατών μελών.
(4)
Τα πιστοποιητικά εισαγωγής που εκδίδονται δυνάμει των δασμολογικών ποσοστώσεων που ανοίγονται από τον παρόντα κανονισμό θα πρέπει να προορίζονται μόνο για τα συγκεκριμένα εργοστάσια ραφιναρίσματος αποκλειστικής παραγωγής της Βουλγαρίας και της Ρουμανίας.
(5)
Το ποσό του δασμού που επιβάλλεται στις εισαγωγές στο πλαίσιο των δασμολογικών ποσοστώσεων που ανοίγονται με τον παρόντα κανονισμό θα πρέπει να καθοριστεί σε επίπεδο το οποίο θα διασφαλίζει τον θεμιτό ανταγωνισμό στην κοινοτική αγορά ζάχαρης και ταυτόχρονα δεν θα παρεμποδίζει τις εισαγωγές στη Βουλγαρία και τη Ρουμανία. Δεδομένου ότι οι εισαγωγές στο πλαίσιο των εν λόγω δασμολογικών ποσοστώσεων μπορούν να πραγματοποιηθούν από οποιαδήποτε τρίτη χώρα, είναι αναγκαίο να καθοριστεί το επίπεδο του δασμού σε 98 ευρώ ανά τόνο, το οποίο αντιστοιχεί στο επίπεδο που καθορίστηκε για τη ζάχαρη παραχώρησης CXL δυνάμει του άρθρου 24 του κανονισμού (ΕΚ) αριθ. 950/2006 της Επιτροπής, της 28ης Ιουνίου 2006, για τον καθορισμό, για τις περιόδους εμπορίας 2006/2007, 2007/2008 και 2008/2009, των λεπτομερειών εφαρμογής για την εισαγωγή και το ραφινάρισμα προϊόντων στον τομέα της ζάχαρης στο πλαίσιο ορισμένων δασμολογικών ποσοστώσεων και προτιμησιακών συμφωνιών (3),
(6)
Στα πλαίσια της παρακολούθησης και διαχείρισης των δασμολογικών ποσοστώσεων που ανοίγει ο παρών κανονισμός μπορεί να απαιτηθεί αργότερα η προσαρμογή των κριτηρίων που αφορούν το περιεχόμενο των αιτήσεων πιστοποιητικών εισαγωγής και των πιστοποιητικών εισαγωγής αυτών καθαυτών. Για να εξασφαλιστεί η δυνατότητα προσαρμογών στις μεταβαλλόμενες συνθήκες της αγοράς, η Επιτροπή θα πρέπει να εξουσιοδοτηθεί για την τροποποίηση του άρθρου 3 παράγραφος 3 του παρόντος κανονισμού.
(7)
Πρέπει να ληφθούν τα απαραίτητα μέτρα για την εφαρμογή του παρόντος κανονισμού σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Άνοιγμα δασμολογικών ποσοστώσεων για την εισαγωγή ακατέργαστης ζάχαρης από ζαχαροκάλαμο για ραφινάρισμα
1. Για την περίοδο εμπορίας 2006/2007, ανοίγονται με δασμό 98 ευρώ ανά τόνο δασμολογικές ποσοστώσεις που ανέρχονται συνολικά σε 396 288 τόνους σε ισοδύναμο λευκής ζάχαρης για την εισαγωγή, από οποιαδήποτε τρίτη χώρα, ακατέργαστης ζάχαρης από ζαχαροκάλαμο για ραφινάρισμα η οποία υπάγεται στον κωδικό ΣΟ 1701 11 10.
Η ποσότητα προς εισαγωγή κατανέμεται ως εξής:
-
Βουλγαρία: 149 061 τόνοι,
-
Ρουμανία: 247 227 τόνοι.
2. Για κάθε μία από τις περιόδους εμπορίας 2007/2008 και 2008/2009, ανοίγονται με δασμό 98 ευρώ ανά τόνο δασμολογικές ποσοστώσεις που ανέρχονται συνολικά σε 528 384 τόνους σε ισοδύναμο λευκής ζάχαρης για την εισαγωγή, από οποιαδήποτε τρίτη χώρα, ακατέργαστης ζάχαρης από ζαχαροκάλαμο για ραφινάρισμα η οποία υπάγεται στον κωδικό ΣΟ 1701 11 10.
Οι ποσότητες προς εισαγωγή για κάθε περίοδο εμπορίας κατανέμονται ως εξής:
-
Βουλγαρία: 198 748 τόνοι,
-
Ρουμανία: 329 636 τόνοι.
3. Ο δασμός των 98 ευρώ ανά τόνο που προβλέπεται στις παραγράφους 1 και 2 εφαρμόζεται στον ποιοτικό τύπο ακατέργαστης ζάχαρης, όπως ορίζεται στο παράρτημα I σημείο III του κανονισμού (ΕΚ) αριθ. 318/2006.
Εάν ο πολωσιμετρικός βαθμός της εισαγόμενης ακατέργαστης ζάχαρης αποκλίνει από τους 96 βαθμούς, ο δασμός των 98 ευρώ ανά τόνο αυξάνεται ή μειώνεται κατά περίπτωση, κατά 0,14 % ανά δέκατο του βαθμού της διαπιστούμενης απόκλισης.
4. Οι ποσότητες που εισάγονται στο πλαίσιο των δασμολογικών ποσοστώσεων σύμφωνα με τις παραγράφους 1 και 2 φέρουν τον αύξοντα αριθμό που αναφέρεται στο παράρτημα Ι.
Άρθρο 2
Εφαρμογή του κανονισμού (ΕΚ) αριθ. 950/2006
Οι κανόνες σχετικά με τα πιστοποιητικά εισαγωγής και τις παραδοσιακές ανάγκες εφοδιασμού που ορίζονται στον κανονισμό (ΕΚ) αριθ. 950/2006 εφαρμόζονται στις εισαγωγές ζάχαρης στο πλαίσιο των δασμολογικών ποσοστώσεων που ανοίγονται από τον παρόντα κανονισμό, εκτός αν στο άρθρο 3 του παρόντος κανονισμού ορίζεται άλλως.
Άρθρο 3
Πιστοποιητικά εισαγωγής
1. Οι αιτήσεις πιστοποιητικών εισαγωγής για τις ποσότητες που αναφέρονται στο άρθρο 1 υποβάλλονται, κατά περίπτωση, στις αρμόδιες αρχές της Βουλγαρίας και της Ρουμανίας.
2. Οι αιτήσεις πιστοποιητικών εισαγωγής μπορούν να υποβληθούν μόνο από εργοστάσια ραφιναρίσματος αποκλειστικής παραγωγής τα οποία είναι εγκατεστημένα στο έδαφος της Βουλγαρίας και της Ρουμανίας και έχουν εγκριθεί σύμφωνα με το άρθρο 17 του κανονισμού (ΕΚ) αριθ. 318/2006.
3. Οι αιτήσεις πιστοποιητικών εισαγωγής και τα πιστοποιητικά περιλαμβάνουν τις ακόλουθες ενδείξεις:
α)
στις θέσεις 17 και 18: τις ποσότητες ακατέργαστης ζάχαρης, σε ισοδύναμο λευκής ζάχαρης, οι οποίες δεν μπορούν να υπερβαίνουν τις ποσότητες για τη Βουλγαρία και τη Ρουμανία που αναφέρονται αντιστοίχως στο άρθρο 1 παράγραφοι 1 και 2·
β)
στη θέση 20: την περίοδο εμπορίας την οποία αφορούν και τουλάχιστον μία από τις ενδείξεις που απαριθμούνται στο μέρος Α του παραρτήματος ΙΙ·
γ)
στη θέση 24 (για τα πιστοποιητικά): τουλάχιστον μία από τις ενδείξεις που απαριθμούνται στο μέρος B του παραρτήματος II.
4. Τα πιστοποιητικά εισαγωγής που εκδίδονται δυνάμει του παρόντος κανονισμού ισχύουν μόνο για τις εισαγωγές στο κράτος μέλος στο οποίο εκδίδονται.
Ισχύουν έως το τέλος της περιόδου εμπορίας για την οποία εκδίδονται.
5. Σύμφωνα με τη διαδικασία του άρθρου 4 παράγραφος 2 η Επιτροπή μπορεί, εν ανάγκη, να τροποποιεί τις διατάξεις της παραγράφου 3, του παρόντος άρθρου.
Άρθρο 4
Διαχειριστική επιτροπή ζάχαρης
1. Η Επιτροπή επικουρείται από τη διαχειριστική επιτροπή ζάχαρης.
2. Στις περιπτώσεις που γίνεται μνεία της παρούσας παραγράφου εφαρμόζονται τα άρθρα 4 και 7 της απόφασης 1999/468/ΕΚ.
3. Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.
Άρθρο 5
Έναρξη ισχύος
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Μαΐου 2007.

Labels: 3
17
18